**Απόφαση Γενικής Συνέλευσης Συλλόγου Εστίας Πολυτεχνείου Κρήτης**

Κάθε χρόνο εκατοντάδες φοιτητές αναζητούμε για μέρες ένα σπίτι για τις σπουδές μας και **ερχόμαστε αντιμέτωποι με πανάκριβα ενοίκια για σπίτια «τρύπες» και ερείπια**, ειδικά σε μια πόλη σαν τα Χανιά, που η τουριστική αξιοποίηση των κατοικιών δεν αφήνει σπίτι «ούτε για δείγμα». Την ίδια στιγμή οι **εστίες που υπάρχουν είναι ελάχιστες, ενώ πολλά πανεπιστήμια σε ολόκληρη την Ελλάδα δεν έχουν καν.** Χιλιάδες είμαστε όσοι δεν μπορούμε να αντέξουμε στα ενοίκια που έχουν φτάσει στο θεό, που έχουμε ένα σπίτι και τώρα βλέπουμε πως δεν βγαίνει καν ο μήνας. Ειδικά φέτος με την ακρίβεια που σαρώνει τις αντοχές των οικογενειών μας, δεν υπάρχουν περιθώρια, αφού το κόστος σπουδών ξεπερνά τα 1000€!

**Η κυβέρνηση και το υπουργείο δεν έχει πάρει ΚΑΝΕΝΑ απολύτως μέτρο…**

* ***Οι Φοιτητικές εστίες καλύπτουν λιγότερο από το 7% όσων σπουδάζουν*** *μακριά από το τόπο κατοικίας τους ενώ σε 17 φοιτητουπόλεις και σε 6 ΑΕΙ της Αθήνας δεν λειτουργούν καν εστίες!*
* ***Μας κοροϊδεύουν με την «αύξηση στο στεγαστικό επίδομα» που αφορά ελάχιστους,*** *και πρακτικά είναι… 125€ το μήνα όταν τα ενοίκια φτάνουν τα 400-500 ευρώ ακόμα και για γκαρσονιέρα!*
* ***Δεκάδες ακίνητα των ΑΕΙ να προορίζονται για εμπορική και επιχειρηματική αξιοποίηση και όχι για την κάλυψη των αναγκών των φοιτητών τους!***
* ***Τα ενοίκια συνολικά έχουν αυξηθεί κατά 53% τα τελευταία πέντε χρόνια*** *με αποτέλεσμα πάνω από* ***το 40% να δυσκολεύεται ή να αδυνατεί να πληρώσει.***

**Μπροστά σε όλη αυτή την κατάσταση που δημιουργήθηκε από τις διαχρονικές πολιτικές των κυβερνήσεων, η διοίκηση του Πολυτεχνείου Κρήτης όχι απλά σηκώνει τα χέρια ψηλά, αλλά βάζει επιπλέον εμπόδια στους φοιτητές για την εισδοχή τους στις εστίες!**

Από τη μία, κάθε χρόνο βγαίνουν στα κανάλια δεξιά και αριστερά και καυχιούνται για τα δωμάτια-διαμαντάκια που φτιάχνουν **δήθεν** για τους φοιτητές. Από την άλλη όμως όλο και δυσκολεύουν τόσο την είσοδο των φοιτητών σε αυτές, όσο και την παραμονή τους μετά την είσοδο. Την ίδια ώρα, ακόμα και αυτά τα ελάχιστα δωμάτια που υπάρχουν **δεν αξιοποιούνται όλα για την στέγαση των φοιτητών**. Όσο μας λένε ότι το κράτος δεν έχει λεφτά για ανέγερση νέων εστιών, **δωρίζουν απλόχερα 35 ολόκληρα στρέμματα στο ΙΤΕ** για δημιουργία εγκαταστάσεων δίπλα στο Πολυτεχνείο, με χρηματοδότηση το ποσό των **11,5 εκατομμυρίων ευρώ από το ταμείο ανάκαμψης! Τόση ψυχεδέλεια…**

Η διοίκηση του ΠΚ δεν έχει απλά μια **εκδικητική στάση** απέναντι στους φοιτητές και τις διεκδικήσεις τους… **Έχει σχέδιο,** και αυτό είναι η επιχειρηματική αξιοποίηση των υποδομών του ιδρύματος, όπως των εστιών, των κτηρίων πχ λόφος Καστέλι, της εκπαιδευτικής διαδικασίας, με προπτυχιακά και μεταπτυχιακά προγράμματα. Αλλά και **την δημιουργία ενός Πανεπιστημίου για λίγους και εκλεκτούς**. Και αυτό το μαρτυρούν τόσο τα λόγια όσο και οι πράξεις τους:

* Την ίδια στιγμή που διατυμπανίζουν ότι έχουν λύσει το πρόβλημα της φοιτητικής στέγης στα Χανιά, αναφέρουν ότι δρομολογείται και η **επιχειρηματική λειτουργία των εστιών**, όπου συμμετέχοντες σε «summer schools» θα στεγάζονται σε αυτές, πετώντας τους… «περιττούς» οικότροφους έξω.
* **Αυξάνουν τα ακαδημαϊκά κριτήρια** από 2 μαθήματα το έτος σε περίπου τα **μισά ανά έτος**, την στιγμή που 3/4 φοιτητές εργάζονται για να τα βγάλουν πέρα!
* Ορίζουν **σφιχτά οικονομικά όρια στις αιτήσεις στέγασης**, αντιμετωπίζοντας τους φοιτητές ως αριθμούς και αγνοώντας πως η στέγαση είναι δικαίωμα βάση κοινωνικο-οικονομικών κριτηρίων! Χαρακτηριστικό είναι ότι δεκάδες συμφοιτητές μας κινδυνεύουν να μείνουν εκτός εστίας, καθώς εάν έχουν κολλήσει έστω και ένα ένσημο κατά το έτος 2023, τότε το εισόδημά τους **σκαρφαλώνει +3000€** **(πλασματικά)** και βγαίνουν εκτός οικονομικών ορίων! Αντίστοιχη κατάσταση επικρατεί με τα επιδόματα αναπηρίας κ.α., αποζημιώσεις αγροτικών καταστροφών κ.ο.κ.
* Δεν είναι λίγοι οι φοιτητές που ξεπερνούν το όριο για 100-500-800€ (τα οποία δεν βγάζουν ούτε 70€/μήνα για να νοικιάσουμε άλλο σπίτι), και **η πρυτανεία απορρίπτει τις αιτήσεις τους ασυζητητί!** Χαρακτηριστικό παράδειγμα συμφοιτητής μας ο οποίος διέμενε στην παλιά εστία, που με κίνδυνο της σωματικής του ακεραιότητας απέτρεψε το 2023 περιστατικό βίας στην εστία. Η πρυτανεία για την ασφάλειά του αλλά και τιμητικά, τον μετακίνησε σε δωμάτιο των καινούργιων εστιών, ωστόσο φέτος τον τιμωρεί και τον διώχνει από το σπίτι του γιατί ξεπέρασε το εισοδηματικό όριο κατά 800€!
* **Κυνηγάνε στα τηλέφωνα συμφοιτητές μας που ξεπερνούν τα ν+2 έτη φοίτησής τους** και τους τρομοκρατούν να φύγουν από τα σπίτια τους. Αποκορύφωμα ο Παλαιστίνιος συμφοιτητής μας που δεν έχει πού αλλού να πάει, καθώς η οικογένειά του βρίσκεται σε εμπόλεμη περιοχή!

Από τη μία έχουμε την τεράστια ακρίβεια και τις πολιτικές των κυβερνήσεων που μας στέλνουν για σαφάρι να ψάχνουμε σπίτια στην ζούγκλα του ενοικίου και των τουριστικών κατοικιών. Από την άλλη, έχουμε και την πρυτανεία του Πολυτεχνείου Κρήτης να μας στέλνει σε διαγωνισμούς φτώχιας για να δούμε ποιος θα πρωτοπάρει ένα πολυπόθητο δωμάτιο στην εστία…

Δεν σηκώνουμε όμως τα χέρια ψηλά στην κατάσταση που έχουν φέρει την φοιτητική στέγη οι κυβερνήσεις, ούτε τσιμπάμε στον κοινωνικό αυτοματισμό που θέλει να καλλιεργήσει η πρυτανεία! **Οι φοιτητές έχουμε όπλα**, και έχουν αποδειχτεί ιδιαίτερα αποτελεσματικά τα προηγούμενα χρόνια. Είναι η αλληλεγγύη μεταξύ των φοιτητών, είναι ο αγώνας μας να μην διωχθεί κανένας από τις εστίες, είναι η οργάνωσή μας στους φοιτητικούς συλλόγους και η μαχητική στάση του συλλόγου εστίας που **θα τους χαλάσει πάλι τα σχέδια**! Με αυτόν τον αγώνα καταφέραμε:

* Να χτιστούν οι νέες εστίες και σήμερα να ξεκινούν οι εργασίες για περαιτέρω επέκτασή τους!
* Να αυξηθεί το οικονομικό όριο από τα 23.000€ στα 27.500€ μέσα σε δύο χρόνια!
* **Να μην πεταχτεί κανένας φοιτητής εκτός εστιών** λόγο των άδικων κριτηρίων τους τα προηγούμενα χρόνια όπως και να παραμένουμε στα σπίτια μας τα καλοκαίρια!
* Να δίνεται επίδομα ενοικίου ύψους 180€ σε φοιτητές που πληρούσαν τα κριτήρια για την ένταξή τους στις εστίες αλλά δεν έμπαιναν λόγω έλλειψης θέσεων!

**Συνεχίζουμε τον αγώνα για ανθρώπινες συνθήκες διαβίωσης, για φοιτητική στέγη δικαίωμα και όχι εμπόρευμα, ώστε να μπορούμε να σπουδάσουμε απρόσκοπτα όπως μας αρμόζει τον 21ο αιώνα!**

**Διεκδικούμε:**

* Να ολοκληρωθεί άμεσα η ανέγερση των νέων εστιών.
* Να ολοκληρωθούν έγκαιρα οι διαδικασίες εισδοχής των φοιτητών στις εστίες.
* **Εξασφάλιση δωματίων με ευθύνη του κράτους και των ιδρυμάτων για τη διαμονή** όσων δεν έχουν την οικονομική δυνατότητα να σπουδάσουν.
* **Γενναία αύξηση του στεγαστικού επιδόματος που να καλύπτει ενοίκιο έως και 500**€ το μήνα. Αν το ύψος του ενοικίου ξεπερνάει τα 500€, τότε το επίδομα να καλύπτει μέρος αυτού με την καταβολή 500€
* Αξιοποίηση της ακίνητης περιουσίας του Πολυτεχνείου Κρήτης και κτιρίων του Δημοσίου για την κατασκευή νέων σύγχρονων εστιών στην ευθύνη του κράτους, όπως το Παλιό Ψυχιατρείο.
* **Κατάργηση των ακαδημαϊκών κριτηρίων για την είσοδο των φοιτητών στην εστία.**
* **Κατάργηση του ανεπιστρεπτί χαρατσιού των 50ευρώ** για την είσοδο στις εστίες.
* **Να μην λαμβάνεται υπόψη η πλασματική άνοδος των 3.000€ για εργαζόμενους φοιτητές**, αλλά το πραγματικό τους εισόδημα. Να μην λαμβάνονται υπόψη επιδόματα αναπηρίας, αποζημιώσεις κλπ, τα οποία έτσι κι αλλιώς δεν μένουν στην τσέπη των οικογενειών μας.
* **Αύξηση του οικονομικού ορίου για τις αιτήσεις στέγασης στα 30.000€**
* **Να μην φύγει από τις εστίες ο συμφοιτητής μας που ξεπερνάει το όριο για 800€, αλλά και κανένας άλλος με αντίστοιχο πρόβλημα!**
* **Να μην φύγει από τις εστίες ο Παλαιστίνιος συμφοιτητής μας έως ότου ολοκληρώσει τις σπουδές του!**

**Αποφασίζουμε:**

* **Κινητοποίηση την Τρίτη 10/9 στις 12:00μμ στην Πρυτανεία**
* **Κινητοποίηση σε επόμενο Δημοτικό Συμβούλιο**